Közös bevándorláspolitika Európa számára: elvek, fellépések és eszközök (rövid ismertetés) 
Elnök
A következő napirendi pont Mr Busuttil, az Állampolgári Jogi, Bel- és Igazságügyi Bizottság tagja jelentésének rövid ismertetése, melynek címe: Közös bevándorlás-politika Európa számára: elvek, fellépések és eszközök (2008/2331)(INI)).
Simon Busuttil
Ha két sorban kellene összefoglalnom a jelentésemet, először is azt mondanám, hogy az Európai Parlament határozottan egy közös bevándorlási politika oldalán áll, másodszor azt, hogy a Parlament nem akar többé széttagolt bevándorlási politikát. Ehelyett koherens politikát szeretne, mert csak a koherens politika lehet hatékony.
Most még erősebb meggyőződéssel mondom ezt, a néhány nappal ezelőtti eset fényében, amikor a Pinar nevű hajó 154 bevándorlót mentett ki nemzetközi vizekről. Ez az eset kiemeli a közös politika szükségességét. Aláhúzza, mekkora árat vagyunk kénytelenek fizetni a működőképes közös politika hiánya miatt. Hogy mi az ár? Az az ár, hogy miközben mindenki elhárítja és más vállára helyezi a felelősséget, és miközben egymásra mutogatunk, naponta emberek fulladnak meg és halnak meg a szemünk előtt.
Gyalázat, hogy egy 60 milliós népességű ország a törvényeit használja arra, hogy megpróbálja egy olyan országra hárítani a felelősséget, amelynek a népessége kevesebb, mint félmilliós. Sejtem, hogy elszigetelt esetről van szó, és hogy a Lega Nord olasz minisztere a közönsége kegyeit kereste, néhány héttel az európai parlamenti választások előtt. Könnyű átlátni ezeken a politikai cseleken, de ettől még nem lesznek elfogadhatóak. Meg szeretném dicsérni a konstruktív hozzáállást, amelyet a máltai és az olasz miniszterelnök tanúsított, amikor beavatkoztak, hogy megoldják a Pinar ügyét. Közbelépésüknek köszönhetően az értelem győzedelmeskedett a színpadi bohóckodás felett. A józan ész fölébe kerekedett a kompromisszumképtelenségnek és a törvény tisztelete erősebbnek bizonyult a dzsungel törvényénél.
Remélem, hogy a Pinar-incidens nyomán mindannyian megértjük, hogy könnyű ugyan másokra hárítani a felelősséget és másokat vádolni azzal, hogy hibáztak, de ez a könnyű út nem vezet megoldáshoz. A valóban európai politika útja vezet megoldáshoz, még akkor is, ha ez a nehezebb.
Jelentésemnek hat fő pontja van. Először is, hogy egyszer és mindenkorra véget kell vetnünk az emberi tragédiák sorának, melyeket az illegális bevándorlás okoz; másodszor, hogy a terhek megosztásának rendszerét, amit a bevándorlási paktum tartalmaz, késlekedés nélkül meg kell valósítani és kötelező érvényű jogi eszközzé kell tenni; harmadszor, nagyobb hangsúlyt kell helyezni azoknak a bevándorlóknak a visszatelepítésére, akiknek nincs joguk európai területen maradni; negyedszer, hogy az Európai Unió és egy harmadik ország között születő minden megállapodásnak a bevándorlás kérdésével is foglalkoznia kell; ötödször, hogy meg kell erősíteni a FRONTEX ügynökséget, nemcsak pénzügyileg, hanem - ami még fontosabb - erőforrások tekintetében; és végül, hogy keményebben kell fellépnünk a szervezett bűnözés elleni küzdelemben.
Összefoglalva, számos kérdésben sikerült kompromisszumra jutnunk a jelentésben. Sajnos van azonban egy függőben maradt pont, amely a szocialista képviselőcsoportban a bevándorlók szavazati joga ügyében kialakult többségnek köszönhetően került be. Ezt én nem tudtam elfogadni. Ezért a jelentés mellett alternatív állásfoglalást is előterjesztettem, amely a szavazati jogra tett utalás helyett egy újrafogalmazást jelentő kompromisszumot javasol.
Joe Borg
Az Európai Bizottság nevében szeretnék gratulálni Busuttil úrnak az általa készített fontos jelentéshez. A jelentés egy központi jelentőségű kérdéssel foglalkozik, amely szorosan kapcsolódik az Európai Unió folyamatos fejlődéshez; vagyis a közös bevándorlási politikával. Mint a jelentés is jelzi, az Európai Tanács által tavaly elfogadott Bevándorlási Paktum kiindulópontként szolgált a közös menekültügyi és bevándorlási politika felé vezető úton.
Most arról kell gondoskodnunk, hogy az e paktumban vállalt kötelezettségeket teljesítsék is. A jövő hónapban a Bizottság javaslatot tesz majd olyan eszközökre, melyekkel ellenőrizni lehet a paktum teljesítését. Ez egy éves jelentés formájában fog megvalósulni, melyet a Bizottság tesz közzé. Ezek a jelentések fogják az alapját képezni az Európai Tanács éves vitáinak a bevándorlási és menekültügyi politikáról, melyekre 2010-től fog sor kerülni.
Az e paktumban kialakított közös politika általános céljainak meghatározása a többéves programban, azaz a stockholmi programban is szerepelni fog, amelynek elfogadására a tervek szerint még idén, a svéd elnökség alatt kerül majd sor. A Busuttil-jelentés rendkívül hasznos információkkal látja el a Bizottságot, így segítségére lesz, hogy egy idén nyárig elfogadandó közlemény formájában megtegye a maga tervezett hozzájárulását. Szeretném kiemelni, hogy gondolataink általánosságban véve egybevágnak.
A Busuttil-jelentés több ponton cselekvésre sürgeti a Bizottságot. Erre itt azt szeretném válaszolni, hogy a Bizottság már aktívan elkötelezte magát. Példa erre az ideiglenes és a körkörös bevándorláshoz kapcsolódó létesítmények fejlesztése, az adatgyűjtés és -elemzés területén tett előrelépések, a jobb információterjesztés mind a bevándorlók valós lehetőségeiről, mind az illegális bevándorlás veszélyeiről, és találhatunk példákat a harmadik országokkal való együttműködés terén is.
Szeretnék kitérni arra a területre, ahol Busuttil úr aggodalmát fejezte ki, nevezetesen a tagállamok közötti szolidaritásra a bevándorlási kérdésekben. Mint az előadó is kiemelte beszédében, a Földközi-tengeren nemrégiben történtek ismét ráirányították a figyelmet a problémákra és a súlyos nyomásra, amelynek egyes tagállamok ki vannak téve. Szeretném biztosítani önt, Busuttil úr, hogy a Bizottság teljes mértékben elkötelezett arra, hogy megtalálja a módját, hogy segítséget nyújtson a különösen erős bevándorlási nyomás alatt álló tagállamoknak.
Itt szeretnék három példát említeni azon intézkedésekre, melyeket már megtettünk vagy meg fogunk tenni ebben a vonatkozásban. A dublini rendeletet úgy kell módosítani, hogy megengedje a különösen nagy nyomás alatt álló tagállamokba irányuló áthelyezések felfüggesztését. Felállítjuk majd az Európai Menekültügyi Támogató Hivatalt, melynek feladata az lesz, hogy támogassa e tagállamokat, és pénzügyi eszközöket bocsátunk majd a tagállamok rendelkezésére, melyek a bevándorlók belső és önkéntes újraelosztását célozzák.
Elnök
A napirendi pontot lezárom.
A szavazásra 2009. április 22-én, szerdán kerül sor.
Írásbeli nyilatkozatok (az eljárási szabályzat 142. cikke)
Corina Creţu
Az Európai Bizottság becslése szerint 2050-re az EU-nak 60 millió harmadik országbeli dolgozóra lesz szüksége, miközben gyorsuló ütemben fogy majd a munkaképes lakosság. Ebből következően hosszú távon a lisszaboni stratégia ambiciózus célkitűzéseinek teljesülése az EU-n kívülről érkező munkaerőtől függ.
Ugyanakkor jelenleg, a gazdasági válság idején a munkanélküliségi ráta jelentősen nő, és az új tagállamok sok külföldön dolgozó munkása is az állásukat elveszítők között van. Így rendkívül fontos, hogy összekössük a bevándorlási és a foglalkoztatási politikát, hogy igazságos és praktikus helyzetet teremtsünk, miközben a közösségi preferencia elvét is szem előtt tartjuk. Úgy gondolom, nem helyes, hogy a bevándorlóknak biztosítjuk a szabad mozgás jogát az EU-n belül, míg a románok és bolgárok nem élveznek teljes mozgásszabadságot az európai munkaerőpiacon.
Erkölcstelen és veszélyes, ha támogatjuk a fejlődő országokból történő agyelszívást, anélkül, hogy figyelembe vennénk a bumeránghatás kockázatát és anélkül, hogy törődnénk a diszkriminációval, melynek nyomán a bevándorlók többsége képzettsége alatti munkát kap, különösen a nők, aminek következtében mindnyájan a származási országban és az EU tagállamaiban uralkodó negatív sztereotípiák és szokások áldozatai lesznek.
Jamila Madeira
Az Eurostat szerint az EU népességének elöregedése középtávon valósággá válik. A bevándorlás fontos élénkítőként működhetne az EU jó gazdasági teljesítményének biztosításában. Mindezek fényében fel kell ismernünk az EU-ba való bevándorlás létfontosságú szerepét.
Az illegális foglalkoztatás ellen küzdeni kell, mivel alapvetően sérti a migráns dolgozók jogait. Olyan európai politikát kell szorgalmaznunk, amely arra bátorítja az illegálisan itt tartózkodó migráns dolgozókat, hogy jelentkezzenek be a hatóságoknál, miközben biztosítja, hogy ez nem vezet jogaikat megsértő gyorsított kiutasítási eljárásokhoz. Ezek a dolgozók már akkor alsóbbrendű helyzetben vannak, amikor Európába érkeznek, és nyilvánvaló, hogy a migrációs áramlatok megfelelő kezelése az EU-nak és a harmadik országoknak egyaránt hasznára válhat.
Küzdenünk kell a képességek elpazarlása ellen, amit a migráns dolgozók között újra és újra tapasztalunk. Ezek a dolgozók, különösen a nők, gyakran kötnek ki olyan munkakörben, amelyre túlképzettek.
Úgy érzem, a Bizottságnak különös figyelmet kell fordítania szakképesítések elismerésének kérdésére és az élethosszig tartó tanulás ösztönzésére, miközben azt is biztosítania kell, hogy a bevándorlóknak lehetőségük legyen megtanulni a fogadó ország nyelvét, hogy biztosítva legyen az Európai Unióba való társadalmi, szakmai és kulturális integrációjuk.
Bogusław Rogalski
Az Európába irányuló bevándorlás olyan jelenség, mely régóta folyamatosan zajlik, és olyan tényezők ösztönzik, mint az Európa és a világ más régiói között az életszínvonalban megfigyelhető jelentős anyagi különbségek.
Egyértelmű, hogy Európának közös megközelítésre van szüksége az EU-ba irányuló bevándorlással kapcsolatban. Egy tagállam cselekvésképtelensége közvetlen hatással lehet más tagállamokra. A migráció rossz kezelésének súlyos következményei lehetnek a származási országokra és magukra a bevándorlókra is.
Tudatában kell lennünk, hogy a legális bevándorlás hasznos jelenség, amely sok különböző csoportnak jelent lehetőségeket. Az utóbbi évtizedekben a bevándorlók nagyon jelentős szerepet játszottak az Európai Unió fejlődésében, és az EU-nak továbbra is szüksége van a munkájukra. Ezzel kapcsolatban közös politikai vízióra van szükség, amely a múltbeli eredményekre alapul és a jövőre is vonatkozik. E cél eléréséhez hatékonyabb együttműködés szükséges. Sok ember az életét vagy az egészségét kockáztatja, hogy átlépje különösen az EU új déli és keleti határát. Ezrek fulladnak a tengerbe, miközben jobb életet keresnek.
A bevándorlás az egyik legsúlyosabb kihívás, ami jelenleg Európa előtt áll, és rajtunk múlik, hogy hogyan nézünk szembe vele. Lehetőséget is kovácsolhatunk belőle, vagy sok embernek árthatunk, ha rosszul kezeljük.
Daciana Octavia Sârbu
Annak alapján, hogy Európa a bevándorlók fő célpontja, a bevándorlásra vonatkozó szabályozási keret harmonizációja az EU egyik prioritása kell hogy legyen.
Ha mi, európaiak most nem teszünk lépéseket egy közös bevándorlási politika támogatása érdekében, később viselnünk kell a következményeit annak, hogy nem cselekedtünk időben.
El tudom képzelni azt a forgatókönyvet, hogy illegális bevándorlók ezrei vesztik életüket a tengeren. Úgy vélem, kötelességünk megelőzni, hogy emberi életek vesszenek oda. Ebben a vonatkozásban teljes mértékben el kell köteleznünk magunkat az együttműködés mellett azokkal az országokkal, ahonnan az illegális bevándorlók érkeznek.
Véleményem szerint egy közös európai bevándorlási politikának olyannak kell lennie, amely támogatja a szolidaritást az EU határain elhelyezkedő tagállamok iránt, melyek a bevándorlók nagymértékű beáramlásától szenvednek.
Támogatom azt a nézetet, hogy az illegális bevándorlás ellen csak az ellenőrzött legális bevándorlás támogatásával lehet küzdeni Minden egyes tagállamnak szilárdan el kell köteleznie magát amellett, hogy kedvező feltételeket teremet a legális bevándorlás számára.
Üdvözlöm a jelentést, amely meglehetősen ambiciózusnak bizonyult, és remélem, hogy nagy többséggel szavazzák meg a plenáris ülésen.
